Viešųjų pirkimų tarnyba (toliau – Tarnyba), vadovaudamasi Lietuvos Respublikos viešųjų pirkimų įstatymo (toliau – Įstatymas) 95 straipsnio 1 dalies 2 punkto nuostatomis, vykdo Įstatymo ir su jo įgyvendinimu susijusių teisės aktų pažeidimų prevenciją.

Vadovaujantis Tarnybai Įstatyme nustatyta pažeidimų prevencijos funkcija, šiuo metu atliekama  Lietuvos kariuomenės Logistikos valdybos Įgulų aptarnavimo tarnybos (toliau – Perkančioji organizacija) vykdomo pirkimo Nr. 9836778 „Buvusios naftos produktų saugyklos teritorijos tvarkymo paslaugos (Dariaus ir Girėno g. 144, Radviliškis) (ŠĮAC)“ (toliau – Pirkimas) dokumentų atitikties Įstatymui ir jį įgyvendinantiems teisės aktams peržiūra.

Tarnyba, prevencine tvarka peržiūrėjusi Pirkimo dokumentus ir 2026-10-13 Perkančiosios organizacijos paaiškinimus bei atsižvelgdama į galiojantį teisinį reglamentavimą, teikia pastabas ir rekomendacijas (toliau – Rekomendacija) dėl Pirkimo dokumentų sąlygų.

1. Dėl informacijos skelbime apie pirkimą 
1.1. Skelbimo apie pirkimą 2.1.3 ir 5.1.5 papunkčiuose nurodyta numatoma vertė be PVM: 0 Eur, tačiau Pirkimo sąlygų 2.4 punkte nurodyta: „Pirkimui nustatyta maksimali lėšų suma 660 000,00 Eur su PVM.“ Vadovaujantis Įstatymo 35 straipsnio 4 dalies nuostata, kad Pirkimo dokumentai (kurių sudedamoji dalis yra ir skelbimas apie pirkimą) turi būti tikslūs, aiškūs, be dviprasmybių, Tarnyba rekomenduoja tikslinti skelbimo apie pirkimą 2.1.3. ir 5.1.5 papunkčius, nurodant teisingą numatomą Pirkimo vertę be PVM. Pažymėtina, kad jeigu yra prieštaravimų ar neatitikimų tarp skelbime apie pirkimą paskelbtos informacijos ir kitų pirkimo dokumentų sąlygų, skelbime apie pirkimą pateikta informacija laikoma teisinga (Įstatymo 35 straipsnio 3 dalis).
1.2. Skelbimo apie pirkimą 5.1.3 papunktyje nurodyta, kad numatomas Sutarties galiojimas yra „120 dienų“, tačiau Pirkimo sąlygų 2 priedo „Paslaugų pirkimo-pardavimo sutarties sąlygos“ (toliau – Sutarties projektas) specialiųjų sąlygų 4.1.1 papunktyje nustatyta, kad „Visa apimtimi paslaugos turi būti suteiktos per 7 mėn.“, Sutarties projekto 5.5 papunktyje numatytas apmokėjimo terminas – 30 dienų. Sutarties projekto 11.1.2 papunktyje taip pat nustatyta „Sutartis galioja 8 mėn. iki visiško prievolių įvykdymo.“ Atsižvelgiant į tai, kad skelbime apie pirkimą turi būti nurodomas Sutarties galiojimo terminas, Perkančioji organizacija turi įsivertinti Sutarties projekte nurodytų abipusių sutartinių įsipareigojimų terminus (įskaitant atsiskaitymo terminus bei kitų sutartinių įsipareigojimų įvykdymo terminus) ir Pranešimu apie pakeitimus patikslinti skelbime apie pirkimą nurodytą informaciją.
Tikslinant skelbimą apie pirkimą, taip pat rekomenduojama vadovautis Tarnybos parengtos instrukcijos Skelbimas apie pirkimą (įkelta 2026 05 20) 13 (dėl pirkimo vertės laukelio pildymo), 18 (dėl sutarties galiojimo trukmės laukelio pildymo, įskaičiuojant visus pratęsimus, pasirinkimo galimybes) skaidrėse pateiktais paaiškinimais.

2. Dėl kvalifikacijos reikalavimo
Pirkimo sąlygų 3 priedo „Tiekėjų pašalinimo pagrindai, reikalaujami kvalifikacijos reikalavimai ir, jeigu taikytina, kokybės vadybos sistemos ir (arba) aplinkos apsaugos vadybos sistemos standartai“ lentelės „Kvalifikacijos reikalavimai“ 1 punkte nustatytas reikalavimas tiekėjui: „Paslaugų teikėjas turi būti registruotas Atliekų tvarkytojų Valstybės registre. Paslaugų teikėjas turi turėti Taršos leidimą arba Taršos integruotos prevencijos ir kontrolės leidimą tvarkyti techninėje specifikacijoje nurodytą pavojingą atlieką (užterštą gruntą). Paslaugų teikėjas turi turėti Pavojingų atliekų tvarkymo licenciją suteikiančią teisę tvarkyti techninėje specifikacijoje nurodytą pavojingą atlieką (užterštą gruntą)“.
Pastebėtina, kad minėtame kvalifikacijos reikalavime iš esmės nurodyti tiekėjo atitiktį reikalavimui pagrindžiantys dokumentai (registracija registre, leidimas, licencija), tačiau nėra aiškiai nurodyta konkreti veikla, kuria tiekėjas turi turėti teisę verstis vykdydamas pirkimo sutartį, bei šios teisės įgijimą reglamentuojantis teisinis pagrindas.
Atkreiptinas dėmesys, kad kvalifikacijos reikalavime turėti teisę verstis veikla turėtų būti nurodoma konkreti reikalaujama veikla bei teisinis pagrindas (konkretus specialusis teisės aktas, reglamentuojantis specifinės teisės verstis ta veikla, kuri reikalinga pirkimo sutarčiai įvykdyti, įgijimą; detaliau žr. DUK) ir pateikiami, atitiktį kvalifikacijos reikalavimui pagrindžiantys, dokumentai (dokumentų, nurodytų Tiekėjų kvalifikacijos reikalavimų nustatymo metodikos[footnoteRef:2] (toliau – Metodika) 9 punkte, kopijos arba nuorodos į nacionalines duomenų bazes bet kurioje valstybėje narėje, prie kurių pirkimo vykdytojas turės galimybę tiesiogiai ir neatlygintinai prisijungti ir susipažinti su reikalaujamais dokumentais ir (ar) informacija). Atsižvelgiant į tai, rekomenduotina patikslinti kvalifikacijos reikalavimo formuluotę, aiškiai atskiriant kvalifikacijos reikalavimą nuo jo atitiktį pagrindžiančių dokumentų.  [2:  Patvirtinta Tarnybos direktoriaus 2017 m. birželio 29 d. įsakymu Nr. 1S-105 „Dėl Tiekėjo kvalifikacijos reikalavimų nustatymo metodikos patvirtinimo“.] 


3. Dėl Sutarties projekto sąlygų
3.1. Atkreiptinas dėmesys, jog Tarnybos direktoriaus 2025 m. balandžio 17 d. įsakymu Nr. 1S-51 „Dėl Viešųjų pirkimų tarnybos direktoriaus 2024 m. vasario 8 d. įsakymo Nr. 1S-19 „Dėl Prekių viešojo pirkimo–pardavimo sutarties tipinių sąlygų patvirtinimo“ pakeitimo“ yra pakeistos tipinės prekių viešojo pirkimo pardavimo sutarties tipinės sąlygos. Atsižvelgiant į tai, jog Sutarties projekto bendrosios sąlygos yra parengtos pagal neaktualios redakcijos prekių viešojo pirkimo – pardavimo sutarties bendrąsias sąlygas, Tarnyba rekomenduoja ateityje vykdomuose pirkimuose pirkimo sąlygas rengti taikant aktualios redakcijos teisės aktu patvirtintas tipines pirkimo sutarčių sąlygas.
3.2. Sutarties projekto specialiųjų sąlygų 9.4.1 papunktyje už subtiekėjų ir (arba) specialistų keitimo bei naujų subtiekėjų pasitelkimo tvarkos nesilaikymą nustatyta bauda: „Taikoma 5 (penkių) procentų dydžio bauda nuo Pradinės Sutarties vertės be PVM, nurodytos Specialiųjų sąlygų 5.2.1. punkte, už kiekvieną pažeidimo atvejį“. Atsižvelgiant į numatomą Pirkimo vertę (660 000,00 Eur su PVM), Sutarties projekto specialiosios dalies 9.4.1 papunktyje nustatyta 5 proc. dydžio bauda sudarytų apie 27 272,73 Eur už kiekvieną subrangovų ir (arba) specialisto keitimo tvarkos pažeidimo atvejį. Tarnyba rekomenduoja Perkančiajai organizacijai įsivertinti, ar tokio dydžio bauda yra pagrįsta ir proporcinga galimam pažeidimui, atsižvelgiant į pažeidimo pobūdį, jo reikšmingumą bei galimas pasekmes Sutarties vykdymui ir esant poreikiui, patikslinti Sutarties projekto specialiųjų sąlygų 9.4.1 papunktyje nustatytą baudos dydį.
3.3. Sutarties projekto specialiųjų sąlygų 9.5.1 papunktyje už aplinkosauginių ir (arba) socialinių kriterijų nesilaikymą nustatyta bauda: „Taikoma 10 (dešimties) procentų dydžio bauda nuo Pradinės Sutarties vertės be PVM, nurodytos Specialiųjų sąlygų 5.2.1. punkte, už kiekvieną pažeidimo atvejį“. Atkreiptinas dėmesys, kad Pirkimo objektas priskiriamas aplinkosauginiams ir aplinkai palankiems produktams, vadovaujantis Lietuvos Respublikos aplinkos ministro 2011 m. birželio 28 d. įsakymu Nr. D1-508 patvirtinto Aplinkos apsaugos kriterijų taikymo vykdant žaliuosius pirkimus tvarkos aprašo 4.4.1 papunkčiu, kurį taikant papildomų aplinkosauginių reikalavimų nustatyti neprivaloma. Atsižvelgiant į tai, nėra aišku, už kokių konkrečių aplinkosauginių ir (arba) socialinių kriterijų nesilaikymą būtų taikoma minėta bauda. Rekomenduojama pakartotinai įvertinti Sutarties projekto 9.5.1 papunktyje numatytos sankcijos taikymo poreikį.
3.5 Sutarties projekto specialiųjų sąlygų 11.1.2 papunktyje nustatyta: „Sutartis galioja 8 mėn. iki visiško prievolių įvykdymo. Į šį terminą yra įskaičiuotas galutinis šalių atsiskaitymas.“ Atkreiptinas dėmesys, kad iš šios formuluotės nėra aišku, ar Sutarties galiojimas pasibaigia suėjus nustatytam 8 mėnesių terminui, ar Sutartis galioja iki visiško šalių prievolių įvykdymo. Atsižvelgiant į tai, kad pagal Įstatymo 35 straipsnio 4 dalį pirkimo dokumentai turi būti tikslūs, aiškūs ir be dviprasmybių, rekomenduojama patikslinti Sutarties projekto specialiųjų sąlygų 11.1.2 papunktį, aiškiai apibrėžiant Sutarties galiojimo terminą. 
3.6 Peržiūrėjus Sutarties projekto specialiąsias sąlygas, susijusias su esminėmis Sutarties sąlygomis, dideliais arba nuolatiniais jų vykdymo trūkumais, esminiais Sutarties pažeidimais ir Sutarties nutraukimo pagrindais, nustatyti šie neatitikimai ir neaiškumai:
3.6.1. Sutarties projekto specialiųjų sąlygų 10.1.1 papunktyje kaip esminė sutarties sąlyga nurodyta: „Tiekėjas nepradeda teikti paslaugų per 20 kalendorinių dienų nuo viešojo pirkimo–pardavimo sutarties įsigaliojimo dienos“. Atkreiptinas dėmesys, kad minėta sąlyga apibrėžia sutarties sąlygos pažeidimą, o ne pačią esminę sutarties sąlygą. Be to, nėra aišku, su kurios konkrečios esminės sutarties sąlygos vykdymu siejamas 10.2.1 papunktyje nurodytas didelis arba nuolatinis jos vykdymo trūkumas. Vadovaujantis Įstatymo 35 straipsnio 4 dalimi, Pirkimo dokumentai turi būti tikslūs, aiškūs ir be dviprasmybių, rekomenduojama peržiūrėti Sutarties projekto specialios dalies 10.1 ir 10.2 papunkčių sąlygas, aiškiai apibrėžiant esmines Sutarties sąlygas ir su jų nevykdymu siejamus pažeidimus. 
3.6.2. Sutarties projekto specialiųjų sąlygų 10.2 papunkčiuose nustatytos aplinkybės, laikomos dideliais arba nuolatiniais esminės Sutarties sąlygos vykdymo trūkumais, iš esmės dubliuojasi su Sutarties projekto 12.2 papunkčiuose nustatytomis aplinkybėmis, kurios kvalifikuojamos kaip esminiai Sutarties pažeidimai, pavyzdžiui, Sutarties projekto 10.2.2 ir 12.2.8 papunkčiuose reglamentuojamas Įstatymo 45 straipsnio 21 dalyje nurodytų aplinkybių atsiradimas, 10.2.3 ir 12.2.7 papunkčiuose, numatytas atvejis kai tiekėjas per 10 darbo dienų nepateikia prašomų dokumentų pagal Įstatymo 45 straipsnio 21 dalį. Be to, Sutarties projekto specialiųjų sąlygų 12.1.2 papunktyje kaip vienas iš Sutarties nutraukimo pagrindų nustatyti dideli arba nuolatiniai esminių Sutarties sąlygų vykdymo trūkumai, nurodyti Sutarties projekto specialiųjų sąlygų 10.2 papunktyje. Atkreiptinas dėmesys, kad dideli arba nuolatiniai esminės Sutarties sąlygos vykdymo trūkumai ir esminiai Sutarties pažeidimai skiriasi savo pobūdžiu ir teisinėmis pasekmėmis. Kaip paaiškinta Tarnybos paskelbtame DUK: Kuo savo prasme ir pasekmėmis skiriasi dideli arba nuolatiniai esminės sutarties sąlygos vykdymo trūkumai nuo esminių sutarties pažeidimų? Ar jie gali sutapti?, dideli arba nuolatiniai esminės Sutarties sąlygos vykdymo trūkumai savaime nesudaro pagrindo vienašališkai nutraukti Sutartį. Tokiu atveju Sutartis vykdoma toliau, tačiau taikoma Sutartyje nustatyta sankcija. Tuo tarpu esminis Sutarties pažeidimas yra pagrindas vienašališkai nutraukti Sutartį. Taip pat tos pačios aplinkybės neturėtų būti nustatomos tiek kaip dideli arba nuolatiniai esminės Sutarties sąlygos vykdymo trūkumai, tiek kaip esminiai Sutarties pažeidimai. Atsižvelgiant į tai, rekomenduojama peržiūrėti ir patikslinti Sutarties projekto specialiųjų sąlygų 10.2, 12.1 ir 12.2 papunkčius, pašalinant tų pačių aplinkybių dubliavimąsi ir užtikrinant, kad dideli arba nuolatiniai esminės Sutarties sąlygos vykdymo trūkumai savaime nebūtų laikomi savarankišku vienašalio Sutarties nutraukimo pagrindu. Pažymėtina, kad panašus pastebėjimas buvo pateiktas ir Tarnybai atliekant pirkimo Nr. 8465957 prevencinę peržiūrą. Atsižvelgiant į tai, taip pat, rekomenduojama susipažinti su Tarnybos pateikta rekomendacija dėl pirkimo Nr. 8465957.
3.6.3. Sutarties projekto specialiųjų sąlygų 12.2.3 papunktyje nustatyta: „<...> jeigu Tiekėjas nesilaiko Sutartyje nustatytų Paslaugų tiekimo terminų 2 (du) kartus iš eilės arba vėluoja suteikti Paslaugas daugiau nei Sutartyje nuo nustatyto Paslaugų suteikimo termino“. Atkreiptinas dėmesys, kad Sutarties projekto specialiųjų sąlygų 4.1.1 papunktyje nustatyta: „ Visa apimtimi paslaugos turi būti suteiktos per 7 mėn.“, tačiau iš 12.2.3 papunkčio formuluotės nėra aišku, kokios trukmės vėlavimas būtų laikomas esminiu sutarties pažeidimu. Pažymėtina, kad nurodyta sąlyga gali būti interpretuojama taip, jog tiekėjo vėlavimas turėtų viršyti sutartyje nustatytą 7 mėnesių paslaugų suteikimo terminą, t. y. esminis sutarties pažeidimas būtų konstatuojamas tik praėjus daugiau kaip 14 mėnesių nuo paslaugų teikimo termino pradžios. Atsižvelgiant į tai, kad Pirkimo dokumentai turi būti tikslūs ir aiškūs (Įstatymo 35 straipsnio 4 dalis) bei siekiant užtikrinti aiškų ir vienodą sutarties sąlygų taikymą ir išvengti galimų ginčų, rekomenduojama patikslinti Sutarties projekto specialiųjų sąlygų 12.2.3 papunktį.
Atsižvelgdama į aukščiau nurodytą, Tarnyba rekomenduoja peržiūrėti ir patikslinti Pirkimo dokumentus pagal šioje Rekomendacijoje pateiktas pastabas. Primename, kad patikslinusi Pirkimo dokumentus Perkančioji organizacija turi visus pakeitimus paskelbti viešai CVP IS ir spręsti klausimą dėl pasiūlymų pateikimo termino pratęsimo protingam laikotarpiui, per kurį potencialūs tiekėjai galėtų susipažinti su patikslintomis Pirkimo sąlygomis.
Pažymėtina, kad visais atvejais sprendimą dėl tolimesnio Pirkimų procedūrų vykdymo ar nutraukimo priima pati Perkančioji organizacija, vadovaudamasi Įstatymo 29 straipsnio 3[footnoteRef:3] ir 4[footnoteRef:4] dalių nuostatomis.  [3:  „Perkančioji organizacija privalo nutraukti pradėtas pirkimo ar projekto konkurso procedūras, jeigu buvo pažeisti šio įstatymo 17 straipsnio 1 dalyje nustatyti principai ir atitinkamos padėties negalima ištaisyti“.]  [4:  „Perkančioji organizacija turi teisę savo iniciatyva nutraukti pradėtas pirkimo ar projekto konkurso procedūras, jeigu atsirado aplinkybių, kurių nebuvo galima numatyti, arba pirkimo dokumentuose padaryta esminių klaidų, dėl kurių pirkimas tampa nebetikslingas ar jį įvykdžius būtų įsigytas perkančiosios organizacijos poreikių neatitinkantis pirkimo objektas“.] 


